

VLADA REPUBLIKE HRVATSKE

Zagreb, 3. rujna 2019.

|  |  |
| --- | --- |
| **Predlagatelj:** | Ministarstvo mora, prometa i infrastrukture |
| **Predmet:** | Prijedlog Odluke o načinu podmirenja dugovanja trgovačkog društva 3. MAJ Brodogradilište d.d. s naslova dospjele, a nepodmirene naknade za koncesiju |

Na temelju članka 31. stavak 2. Zakona o Vladi (Narodne novine, br. 150/11, 119/14, 93/16 i 116/18) a u vezi s Zaključkom Vlade Republike Hrvatske od 1.8.2019. (Klasa: 022-03/19-07/327, Urbroj: 50301-25/16-19-2) kojim je iskazala spremnost uključivanja u proces izdavanja državnih jamstava za deblokadu računa, pripremu i pokretanje proizvodnje, te dovršetak započetih gradnji u društvu 3. MAJ Brodogradilište d.d., Rijeka, te Odlukom Vlade Republike Hrvatske o davanju državnog jamstva za kreditno zaduženje društvu 3. MAJ Brodogradilište d.d., kod HBOR-a i/ili drugih poslovnih banaka u svrhu stvaranja preduvjeta za pokretanje proizvodnje i završetak započetih novogradnji, a s ciljem umanjenja postojećih gubitaka za Republiku Hrvatsku (Klasa: 022-03/19-07/327, Urbroj: 50301-25/05-19-5) od 22. kolovoza 2019. godine, Vlada Republike Hrvatske je na sjednici održanoj \_\_\_\_\_\_\_\_\_\_\_ 2019. godine donijela

**ODLUKU**

**O NAČINU PODMIRENJA DUGOVANJA TRGOVAČKOG DRUŠTVA 3. MAJ BRODOGRADILIŠTE D.D. S NASLOVA DOSPJELE, A NEPODMIRENE NAKNADE ZA KONCESIJU**

I.

Ovlašćuje se ministar mora, prometa i infrastrukture za sklapanje sporazuma s trgovačkim društvom 3. MAJ Brodogradilište d.d., Rijeka, kojim će se regulirati model otplate utvrđene dospjele, a nepodmirene naknade za koncesiju utvrđene Odlukom o koncesiji pomorskog dobra u svrhu gospodarskog korištenja luke posebne namjene - Brodogradilišta 3. maj („Narodne novine“, broj: 95/1999, 19/2011 i 61/2014) sa stanjem na dan potpisivanja spomenutog sporazuma, a u svrhu isplate 15% utvrđene nepodmirene naknade, u roku 30 dana od dana potpisa Sporazuma dok će se naknadno do 31. kolovoza 2021. godine urediti model namirenja preostalih neplaćenih 85% dospjele, a nepodmirene naknade za koncesiju.

II.

Nepodmirena dospjela naknada za koncesiju trgovačkog društva 3. MAJ Brodogradilište d.d., Rijeka, na dan 30. kolovoza 2019. godine iznosi 5.858.803,13 kuna (od čega glavnica iznosi 5.438.970,15 kuna, a kamate 419.832,98 kuna).

III.

Ova Odluka stupa na snagu danom donošenja.

Klasa:

Urbroj:

Zagreb,

Predsjednik

**mr. sc. Andrej Plenković**

**OBRAZLOŽENJE**

Vlada Republike Hrvatske, na svojoj 173. sjednici koja se održala 1. kolovoza 2019. godine usvojila je Zaključak (Klasa: 022-03/19-07/327; Ur. broj: 50301-25/16-19-2) o iskazivanju spremnosti za uključivanje u proces deblokade računa, pripremu i pokretanje proizvodnje te dovršetak započetih gradnji u društvu 3. MAJ Brodogradilište d.d. te kojim je zadužila Ministarstvo gospodarstva, poduzetništva i obrta da, u suradnji sa društvom Hrvatska brodogradnja – Jadranbrod d.d., provede sveobuhvatnu analizu i predloži konkretne mjere i odluke za realizaciju aktivnosti deblokade računa, pripreme i pokretanje proizvodnje te dovršetak započetih gradnji u društvu 3. MAJ brodogradilište d.d., a sve u skladu s odredbama Zakona o proračunu, Zakona o izvršavanju državnog proračuna Republike Hrvatske, Zakona o državnim potporama, te ostalih zakonskih propisa kojima se uređuje poslovanje trgovačkih društava i provedba stečajnih postupaka.

Na temelju članka 80 i 82. Zakona o proračunu (Narodne novine, broj 87/2008, 136/2012 i 15/2015) i članka 35. Zakona o izvršavanju Državnog proračuna Republike Hrvatske za 2019. godinu (Narodne novine, broj 113/2018), te Zaključka Vlade Republike Hrvatske od 1.8.2019., Vlada Republike Hrvatske je donijela Odluku o davanju državnog jamstva za kreditno zaduženje društvu 3. MAJ Brodogradilište d.d., kod HBOR-a i/ili drugih poslovnih banaka u svrhu stvaranja preduvjeta za pokretanje proizvodnje i završetak započetih novogradnji, a s ciljem umanjenja postojećih gubitaka za Republiku Hrvatsku (Klasa: 022-03/19-07/327, Ur. Broj: 50301-25/05-19-5).

U cilju realizacije zaključka Vlade Republike Hrvatske te Odluke o davanju državnog jamstva za kreditno zaduženje društvu 3. MAJ Brodogradilište d.d., kod HBOR-a i/ili drugih poslovnih banaka u svrhu stvaranja preduvjeta za pokretanje proizvodnje i završetak započetih novogradnji, a budući da je koncesijska naknada utvrđena Odlukom Vlade Republike Hrvatske o koncesiji pomorskog dobra u svrhu gospodarskog korištenja luke posebne namjene - Brodogradilišta 3. maj („Narodne novine“, broj: 95/1999, 19/2011 i 61/2014) kojom je trgovačkom društvu 3. MAJ BRODOGRADILIŠTE d.d. dodijeljena koncesija u svrhu gospodarskog korištenja luke posebne namjene - Brodogradilišta 3. MAJ, temeljem koje je dana 4. listopada 1999. godine sklopljen Ugovor o koncesiji pomorskog dobra u svrhu gospodarskog korištenja luke posebne namjene – brodogradilišta 3. MAJ, dana 11. veljače 2011. godine Dodatak br. 1 Ugovoru i dana 7. kolovoza 2014. godine Dodatak br. 2 Ugovoru, potrebno je donijeti ovu Odluku kako bi ministar mora, prometa i infrastrukture mogao potpisati sporazum o drugačijoj naplati dospjele, a nepodmirene koncesijske naknade, dok će se buduće obveze redovno podmirivati.